Document ID: 32014R1383

ΚΑΝΟΝΙΣΜΌΣ (ΕΕ) αριθ. 1383/2014 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 18ης Δεκεμβρίου 2014
σχετικά με την τροποποίηση του κανονισμού (ΕΚ) αριθ. 55/2008 του Συμβουλίου για τη χορήγηση αυτόνομων εμπορικών προτιμήσεων στη Δημοκρατία της Μολδαβίας
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2,
Έχοντας υπόψη την πρόταση της Ευρωπαϊκής Επιτροπής,
Κατόπιν διαβίβασης του σχεδίου νομοθετικής πράξης στα εθνικά κοινοβούλια,
Αποφασίζοντας σύμφωνα με τη συνήθη νομοθετική διαδικασία (1),
Εκτιμώντας τα ακόλουθα:
(1)
Με τον κανονισμό (ΕΚ) αριθ. 55/2008 του Συμβουλίου (2) θεσπίστηκε ειδικό καθεστώς αυτόνομων εμπορικών προτιμήσεων για τη Δημοκρατία της Μολδαβίας. Σύμφωνα με το καθεστώς αυτό, όλα τα προϊόντα καταγωγής Μολδαβίας έχουν ελεύθερη πρόσβαση στην ενωσιακή αγορά, με εξαίρεση ορισμένα γεωργικά προϊόντα που παρατίθενται στο παράρτημα I του εν λόγω κανονισμού και για τα οποία προβλέπονται περιορισμένες παραχωρήσεις υπό τη μορφή απαλλαγής από τελωνειακούς δασμούς εντός του ορίου των δασμολογικών ποσοστώσεων ή μείωσης των τελωνειακών δασμών.
(2)
Στο πλαίσιο της Ευρωπαϊκής Πολιτικής Γειτονίας (ΕΠΓ), του σχεδίου δράσης ΕΠΓ ΕΕ-Μολδαβίας και της Ανατολικής Εταιρικής Σχέσης, η Δημοκρατία της Μολδαβίας ενέκρινε φιλόδοξο θεματολόγιο για πολιτική σύνδεση και περαιτέρω οικονομική ενσωμάτωση με την Ένωση. Η Δημοκρατία της Μολδαβίας έχει επίσης ήδη επιτύχει μεγάλη πρόοδο στην προσέγγιση των κανονιστικών ρυθμίσεων για τη σύγκλιση με τη νομοθεσία και τα πρότυπα της Ένωσης.
(3)
Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας ατομικής ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου (3), συμπεριλαμβανομένης της δημιουργίας της εκτενούς και ολοκληρωμένης ζώνης ελεύθερων συναλλαγών (ΕΟΖΕΣ), υπογράφηκε στις 27 Ιουνίου 2014 και η προσωρινή εφαρμογή της ίσχυε από την 1η Σεπτεμβρίου 2014.
(4)
Το ειδικό καθεστώς αυτόνομων εμπορικών προτιμήσεων θα συνεχίσει να εφαρμόζεται μέχρι τις 31 Δεκεμβρίου 2015.
(5)
Για να στηριχθούν οι προσπάθειες της Δημοκρατίας της Μολδαβίας σύμφωνα με τους στόχους που ορίζονται στην ΕΠΓ, στην Ανατολική Εταιρική Σχέση και στη συμφωνία σύνδεσης, και για να εξασφαλιστεί ελκυστική και αξιόπιστη αγορά για τις εξαγωγές της σε νωπά μήλα, νωπά δαμάσκηνα και νωπά επιτραπέζια σταφύλια, θα πρέπει να γίνουν περαιτέρω παραχωρήσεις για την εισαγωγή αυτών των προϊόντων από τη Δημοκρατία της Μολδαβίας στην Ένωση, με βάση τις ποσοστώσεις δασμολογικής ατέλειας.
(6)
Επίσης, είναι αναγκαίο να τροποποιηθούν ορισμένοι κωδικοί ΣΟ στο παράρτημα του κανονισμού (ΕΚ) αριθ. 55/2008, ώστε να ληφθούν υπόψη οι τροποποιήσεις που επήλθαν στο παράρτημα I του κανονισμού (ΕΟΚ) αριθ. 2658/87 του Συμβουλίου (4) με τον εκτελεστικό κανονισμό (ΕΕ) αριθ. 1001/2013 της Επιτροπής (5).
(7)
Προκειμένου να επιτραπεί στις επιχειρήσεις να ωφεληθούν από αυτές τις περαιτέρω παραχωρήσεις το ταχύτερο δυνατό, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
(8)
Λαμβάνοντας υπόψη την εποχιακή κορύφωση της παραγωγής των εν λόγω προϊόντων, είναι σκόπιμο να εφαρμοστούν οι νέες παραχωρήσεις από την 1η Αυγούστου 2014.
(9)
Ο κανονισμός (ΕΚ) αριθ. 55/2008 θα πρέπει, συνεπώς, να τροποποιηθεί αναλόγως,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα I του κανονισμού (ΕΚ) αριθ. 55/2008, ο πίνακας 1 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 2014.

Labels: 3
15
18